Kap. 2315 og 0503

Prop. 128 S

(2014–2015)
Proposisjon til Stortinget (forslag til stortingsvedtak)

Endringar i statsbudsjettet 2015 under Finansdepartementet og Kommunal- og moderniseringsdepartementet (Lønsregulering for arbeidstakarar i det statlege tariffområdet 2015 mv.)

Tilråding frå Kommunal- og moderniseringsdepartementet 29. mai 2015, godkjend i statsråd same dagen. (Regjeringa Solberg)

Dokumentet på regjeringen.no

1 Innleiing

Kommunal- og moderniseringsdepartementet legg med dette fram følgjande saker under kap. 2315 Lønsregulering for arbeidstakarar i det statlege tariffområdet og kap. 0503 Midlar til opplæring og utvikling av tillitsvalde:

Lønsregulering frå 1. mai 2015 for arbeidstakarar i det statlege tariffområdet mv.

Endringar i statsbudsjettet for 2015.

2 Lønsregulering for arbeidstakarar i det statlege tariffområdet med verknad frå 1. mai 2015 mv.

2.1 Lønsforhandlingane mv. per 1. mai 2015

Hovudtariffavtala i staten for perioden 1. mai 2014 til 30. april 2016 mellom staten v/Kommunal- og moderniseringsdepartementet og hovudsamanslutningane for tenestemenn, LO Stat, Akademikerne, Unio og YS Stat, har ei reguleringsføresegn for andre avtaleår. Stortinget samtykte i dette ved behandlinga av Innst. 296 S (2013–2014), jf. Prop. 116 S (2013–2014).

Forhandlingane vart innleia 20. april 2015. I møtet la organisasjonane og staten fram og grunngav sine krav. Partane sine rapportar frå Statistikk- og berekningsutvalet vart delt ut.

Den 30. april kl 0100 la staten fram det endelege tilbod. Hovudsamanslutningane aksepterte tilbodet kl 0300. Protokoll av 30. april følgjer som vedlegg 1 med undervedlegg 1 og 2.

Generelt

Oppgjeret for andre avtaleår inneber ein årslønsauke på 2,7 pst. fra 2014 til 2015. Den avtalte økonomiske ramma er på linje med arbeidslivet elles. Partane konstaterer i eit tillegg til protokollen at omstilling og reformer vil prege staten i tida som kjem. Det er viktig at slike prosessar skjer i tråd med hovudtariffavtala i staten.

Generelle tillegg på hovudlønstabellen – andre avtaleår

Med verknad frå 1. mai 2015 er det gitt 0,19 pst. på hovudlønstabellen – tabell A. Frå og med lønnstrinn 19 til og med lønstrinn 39 er tillegget på kr 700. Ny hovudlønstabell følgjer som vedlegg 1, undervedlegg 1.

Lokale forhandlingar – andre avtaleår

I fall arbeidsgivar lokalt avset økonomiske midlar frå verksemda, skal forhandlingane vere avslutta innan 31. oktober 2015. Med mindre dei lokale partane blir einige om eit anna iverksettingstidspunkt, er iverksettingstidspunktet sett til 1. august.

Forhandlingsstader

Med heimel i hovudtariffavtala avgjer staten etter drøftingar med hovudsamanslutningane kvar lokale forhandlingar i departementsområda skal førast. Forhandlingsstadene for tariffperioden 2014–2016 blir fastsette med verknad frå 1. mai 2015 (jf. vedlegg 1, undervedlegg 2).

2.2 Lønsregulering mv. for embets- og tenestemenn som ikkje blir dekte av hovudtariffavtalane

Det er ein føresetnad frå Kommunal- og moderniseringsdepartementet at lønsreguleringa frå 1. mai 2015 mv. blir gjort gjeldande for alle embets- og tenestemenn, også dei som ikkje blir dekte av hovudtariffavtalane.

Kommunal- og moderniseringsdepartementet ber difor om fullmakt til å gjere avtalane gjeldande for arbeidstakarar som ikkje er medlem av organisasjonar med forhandlingsrett – og som difor ikkje direkte blir omfatta av dei avtalane som er inngått.

Embets- og tenestemenn i stillingar som er tekne ut av hovudtariffavtalane, får sine løns- og arbeidsvilkår administrativt fastsett i kontrakt.

3 Endringar på statsbudsjettet for 2015

Kap. 2315 Lønsregulering for arbeidstakarar i det statlege tariffområdet

Post 01 Driftsutgifter

Samla bruttoutgifter ved lønsreguleringa for arbeidstakarar i det statlege tariffområdet per 1. mai 2015, er for tidsrommet 1. mai – 31. desember 2015 rekna til om lag 551 mill. kroner. Løyvingsanslaget byggjer på lønsmassen i det statlege tariffområdet per 1. oktober 2014.

Overslaget omfattar alle tilsette som går inn under hovudtariffavtalane i staten. Meirutgifter som følgje av auka satsar for overtid og arbeidsgivaravgift er medrekna.

Meirutgifter i samband med lønsreguleringane for forvaltningsorgan med særskilde fullmakter og forvaltningsbedrifter, blir dekte innanfor verksemdenes budsjett.

Verksemder med arbeidstakarar som får løn administrativt fastsett i kontrakt, må dekkje meirutgifta av lønsregulering innanfor eksisterande budsjett.

Etter fråtrekk av det ovanfor nemnde er meirutgiftene rekna til om lag 413 mill. kroner. Etter vanleg praksis blir slike meirutgifter dekte ved at det blir ført opp løyving under kap. 2315 Lønsregulering for arbeidstakarar i det statlege tariffområdet, som Finansdepartementet får fullmakt til å fordele.

Kap. 0503 Midlar til opplærings- og utviklingsarbeid

Post 70 Tilskot

Departementet foreslår at tilskotet blir auka med 8,2 mill. kroner. Ein har rekna ut summen med bakgrunn i talet på årsverk og lønsmasse i statleg tariffområde per 1. oktober 2014.

Kap. 2309 Tilfeldige utgifter

Post 01 Driftsutgifter

Det er avsett midlar til dekning av meirutgiftene ved lønsregulering for arbeidstakarar i det statlege tariffområdet mv. Løyvinga under kap. 2309 Tilfeldige utgifter vil bli redusert i samband med proposisjonen om ny saldering av statsbudsjettet 2015 til hausten.

Tilråing

Kommunal- og moderniseringsdepartementet

tilrår:

At Dykkar Majestet godkjenner og skriv under eit framlagt forslag til proposisjon til Stortinget om endringar i statsbudsjettet 2015 under Finansdepartementet og Kommunal- og moderniseringsdepartementet (Lønsregulering for arbeidstakarar i det statlege tariffområdet 2015 mv.)

Vi HARALD, Noregs Konge,

stadfester:

Stortinget blir bede om å gjere vedtak om endringar i statsbudsjettet 2015 under Finansdepartementet og Kommunal- og moderniseringsdepartementet (Lønsregulering for arbeidstakarar i det statlege tariffområdet 2015 mv.) i samsvar med eit vedlagt forslag.

Forslag
til vedtak om endringar i statsbudsjettet 2015 under Finansdepartementet og Kommunal- og moderniseringsdepartementet (Lønsregulering for arbeidstakarar i det statlege tariffområdet 2015 mv.)

I

I statsbudsjettet for 2015 blir det gjort følgjande endringar:

Utgifter:

Kap.

Post

Formål

Kroner

2315

01

Lønsregulering for arbeidstakarar i det statlege tariffområdet Driftsutgifter, løyvd med

413 000 000

0503

70

Midlar til opplæring og utvikling av tillitsvalde Tilskot, auka med

8 200 000

frå kr 166 200 000 til kr 174 400 000

II

Stortinget samtykkjer i at det med verknad frå 1. mai 2015 blir gjort regulering av lønene mv. for arbeidstakarar i det statlege tariffområdet som er medlemmer av LO Stat, Akademikerne, Unio og YS Stat i samsvar med forhandlingsforslaget i protokoll av 30. april 2015.

III

For embets- og tenestemenn som ikkje er medlem av organisasjonar som nemnde i romertall II og difor ikkje får sine løns- og arbeidsvilkår fastsett i hovudtariffavtale, skal same løns- og arbeidsvilkår som etter romertall II gjelde. Embets- og tenestemenn som er tekne ut av hovudtariffavtala, får sine løns- og arbeidsvilkår fastsette administrativt i eigen kontrakt.

IV

Stortinget samtykkjer i at Finansdepartementet får fullmakt til å fordele løyvinga under kap. 2315 Lønsregulering for arbeidstakarar i det statlege tariffområdet, post 01 Driftsutgifter, på dei postane på statsbudsjettet som har lønsløyving.

Vedlegg 1
Protokoll

Figur 1.1

Figur 1.2

Figur 1.3

Figur 1.4

Undervedlegg a

Til protokollen

Figur 1.5

Undervedlegg b

Forhandlingssteder ved lokale forhandlinger i tariffperioden 2014–2016

Figur 1.6

Figur 1.7

Figur 1.8

Figur 1.9

Figur 1.10

Figur 1.11

Figur 1.12

Figur 1.13

Figur 1.14